Tarybos direktyva
1978 m. gruodžio 5 d.
dėl valstybių narių įstatymų, susijusių su automatinėmis skirstymo ir rūšiavimo svarstyklėmis, derinimo
(78/1031/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi valstybėse narėse automatinės skirstymo ir rūšiavimo svarstyklės konstruojamos ir tikrinamos pagal privalomas nuostatas, kurios įvairiose valstybėse narėse yra skirtingos, ir tai trukdo prekybai svarstyklėmis; kadangi dėl to būtina šias nuostatas suderinti;
kadangi 1971 m. liepos 26 d. Tarybos direktyva 71/316/EEB dėl valstybių narių įstatymų, susijusių su bendromis matavimo priemonių ir metrologinės kontrolės metodų nuostatomis, suderinimo [4] su paskutiniais pakeitimais, padarytais Direktyva 72/427/EEB [5], nustatė EEB modelio patvirtinimo ir EEB pirminės patikros tvarką; kadangi pagal tą direktyvą būtina nustatyti techninius automatinių skirstymo ir rūšiavimo svarstyklių gamybos ir veikimo reikalavimus, kad jas būtų galima importuoti, parduoti ir laisvai naudoti, atlikus būtinus patikrinimus ir uždėjus būtinus žymenis ir ženklus,
PRIĖMĖ ŠIĄ DIREKTYVĄ:
1 straipsnis
Ši direktyva taikoma automatinėms skirstymo ir rūšiavimo svarstyklėms. Šios matavimo priemonės apibrėžtos priedo 1 skirsnyje.
2 straipsnis
Automatinės skirstymo ir rūšiavimo svarstyklės, kurias galima žymėti EEB žymenimis ir ženklais, aprašytos priede.
Joms privalomai taikomas EEB modelio patvirtinimas ir EEB pirminė patikra.
3 straipsnis
Nė viena valstybė narė, remdamasi automatinių skirstymo ar rūšiavimo svarstyklių metrologinėmis charakteristikomis, negali atsisakyti, drausti ar riboti pateikti jas į rinką ar pradėti naudoti, jei jos turi EEB modelio patvirtinimo ženklą ir EEB pirminės patikros žymenį.
4 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių nuo pranešimo apie šią direktyvą, ją įgyvendina, ir apie tai nedelsdamos praneša Komisijai.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva skirta valstybėms narėms.
Priimta Briuselyje, 1978 m. gruodžio 5 d.